Coordenadas: 42°20′56″N 7°51′59″O﻿ / ﻿42.34889, -7.86639

Para outras páxinas con títulos homónimos véxase: IES Eduardo Blanco Amor.

O **IES Eduardo Blanco Amor** de Ourense é un centro de ensino secundario que imparte ESO e Bacharelato, dentro da rede pública de centros da Xunta de Galicia. O seu nome honra a memoria do autor Eduardo Blanco Amor, natural da cidade. Está localizado no núcleo urbano, no barrio da Ponte.

Historia
--------

O centro, inaugurado o 22 de outubro de 1966 como instituto masculino, foi o segundo centro de ensino medio da cidade. O actual IES Otero Pedrayo ficaba como centro feminino e o **Instituto Nº2** (denominación anterior), como centro masculino. A obra deste proxecto foi dirixida por Marciano Hernández Serrano e construído pola empresa ourensá Suárez Dacosta cun presuposto de 14.152.006,56 pesetas. Foi edificado nuns terreos cedidos polo concello, nos que estaba situada a antiga estación de ferrocarril da cidade. Dende a súa fundación, o instituto contaba xa coa modalidade de ensino nocturno. 

No curso 1977‐1978 converteuse en centro mixto e pasou a denominarse **Instituto de Bacharelato Mixto nº 2**. En xaneiro de 1980 propúxose que o centro fose denominado como *Instituto Eduardo Blanco Amor*, en memoria do escritor ourensán, quen nos seus últimos anos estivo moi vencellado ao centro. No curso 1982‐1983 foi aprobada a proposta e pasou a denominarse **Instituto de Bacharelato Eduardo Blanco Amor**.

No curso 1996‐1997 comezou a impartirse a Educación Secundaria Obrigatoria (ESO) e recibiu a súa denominación actual, **Instituto de Educación Secundaria Eduardo Blanco Amor**.

Xa no século XXI producíronse unha serie de cambios que afectaron ao funcionamento do centro. No curso 2017‐2018 foi autorizado para impartir o Pluribach (bacharelato de especialización en idiomas). A este respecto, dende o curso 2009-2010 xa funcionaba unha sección bilingüe na materia de Filosofía de 1º de Bacharelato. No curso 2018‐2019 foi autorizado, amais, para impartir o STEMbach (bacharelato de excelencia en ciencia e tecnoloxía).

Contorna
--------

O centro atópase no barrio da Ponte, ben comunicado con outros puntos da cidade a través de diversas liñas de autobús urbano. Atópase tamén próximo á estación intermodal.

Instalacións
------------

O centro está formado por un edificio e anexos como o polideportivo ou o patio cuberto. Conta, amais, cun salón de actos, xardín  (cunha gran variedade de especies autóctonas e foráneas), aparcadoiro, biblioteca (con máis de 15.500 volumes), e cafetería de alumnado, entre outras. 

Entre as instalacións de aulario, o centro ten dúas aulas de música, dúas aulas de informática, dous obradoiros para as aulas de tecnoloxía e laboratorios de ciencias naturais, física e química. Antigamente funcionaba tamén unha capela, mais na actualidade este espazo emprégase como aula de desdobramento.

Profesorado
-----------

O centro ten un claustro de 63 docentes en 18 departamentos: ciencias naturais, economía, filosofía, física e química, francés, grego, inglés, latín, lingua castelá, lingua galega, matemáticas, música, orientación, plástica, relixión, tecnoloxía, xeografía e historia e educación física. O PAS (persoal de administración e servizos) está integrado polo persoal de limpeza, administración e conserxería.

Directores
----------

Dende a súa inauguración en 1966, o IES Eduardo Blanco Amor tivo sete directoras e directores:

* 1966-1967: José Nieto Noya (catedrático de grego). Cesou a súa actividade e mudou a inspector.
* 1966-1967: Agapita Serrano (catedrática de latín)
* 1967-1972: Manuel Albendea (catedrático de filosofía)
* 1972-1984: Carlos Criado Martín (catedrático de física e química)
* 1984-2012: José Luis Díaz Leyes (catedrático de matemáticas)
* 2012-2017: Soedade do Muíño Cid (profesora de lingua galega)
* 2017- : Carlos Ferreiro García (profesor de matemáticas)

Proxectos
---------

Este instituto é moi prolífero en canto a promoción da lingua. Ten participado en varios certames de poesía, novela e narrativa, como os Premios Literarios Minerva, convocados polo Colexio Manuel Peleteiro de Compostela. No curso 2003-2004, o Departamento de Lingua Castelá e Literatura instituíu o Premio Rosa Gómez, en conmemoración desta profesora, falecida prematuramente. Trátase dun certame aberto ao alumnado de ESO e Bacharelato da cidade de Ourense. 

O IES Eduardo Blanco Amor tamén promove a dramaturxia. Algúns dos grupos teatrais formados no centro, entre eles "Gargallada" e "Os Baralláns", participaron ao longo dos anos en certames de sona coma a MOTECES, a Mostra de Teatro para Centros de Ensino Secundario, e fixeron tamén montaxes en espazos coma o IES Aquis Querquernis de Bande ou o Auditorio de Penouzos, na parroquia de Seixalbo. O centro tamén ofrece a posibilidade de practicar deportes coma o baloncesto ou o bádminton. 

Ten un convenio coa Escola Oficial de Idiomas e presta as súas instalacións principalmente para o ensino de inglés como sede da Ponte. As diversas actividades extraescolares e as excursións son seguidas activamente pola ANPA.

Conta con programas de voluntariado, coma o da biblioteca, promovido pola Xunta de Galicia.

Notas
-----

1. ↑  "A Ponte.Escola Oficial de Idiomas de Ourense". *www.edu.xunta.gal*. Consultado o 09/10/2021.
2. ↑  "Visita virtual ao centro". Consultado o 17/05/2019.
3. ↑  "Imaxes do xardín do IES Eduardo Blanco Amor" (PDF). Consultado o 17/05/2019.
4. ↑  "Listaxe de árbores do xardín do IES Eduardo Blanco Amor". Consultado o 17/05/2019.
5. ↑  "Experiencia nas bibliotecas escolares de Galicia: Ler ciencia no IES Eduardo Blanco Amor". Arquivado dende o orixinal o 27/02/2014. Consultado o 6/05/2019.
6. ↑  "Evolución do centro" (PDF). Consultado o 2/5/2019.
7. ↑  "Escola Oficial de Idiomas de Ourense". Consultado o 17/05/2019.

Véxase tamén
------------

|  |  |
| --- | --- |
|  | A Galipedia ten un portal sobre: ***Ourense*** |

### Ligazóns externas

* Páxina web principal do IES Eduardo Blanco Amor.